C 224/16

Pubblikazzjoni ta’ applikazzjoni għar-reġistrazzjoni ta’ isem skont l-Artikolu 50(2)(a) tar-Regolament (UE) Nru 1151/2012 tal-Parlament Ewropew u tal-Kunsill dwar skemi tal-kwalità għal prodotti agrikoli u oġġetti tal-ikel

(2020/C 224/07)

Din il-pubblikazzjoni tikkonferixxi d-dritt ta’ oppożizzjoni għall-applikazzjoni għal emenda skont l-Artikolu 51 tar-Regolament (UE) Nru 1151/2012 tal-Parlament Ewropew u tal-Kunsill (1) fi żmien tliet xhur mid-data ta’ din il-pubblikazzjoni.

DOKUMENT UNIKU

“MOLLETE DE ANTEQUER A”

Nru tal-UE: PGI-ES-02393 — 23.2.2018

DOP () IĠP (X)

1. Isem

“Mollete de Antequera”

2. Stat Membru jew Pajjiż Terz

Spanja

3. Deskrizzjoni tal-prodott agrikolu jew tal-oġġett tal-ikel

3.1. Tip ta’ prodott

Klassi 2.3. Ħobż, għaġina, kejkijiet, ħelu, gallettini u prodotti oħra tal-furnara;

3.2. Deskrizzjoni tal-prodott li għalih japplika l-isem f’(1)

Il-“Mollete de Antequera” hija tip ta’ ħobż li toriġina miż-żona ġeografika msemmija fil-punt 4. Magħmula mid-dqiq tal-qamħ u b’kontenut għoli ta’ umdità u bi lbieba ratba, din tinħema għal żmien qasir. Il-forma stramba tagħha hija rregolari u ellittika fil-qiegħ. Hija ċatta u rqiqa fil-volum, bi trab fin tad-dqiq li minnu hija magħmula.

In-nuħħala tal-qamħ tista’ tiżdied mad-dqiq waqt il-produzzjoni.

Il-prodott jiġi ppakkjat frisk, iffriżat/iffriżat soptu jew f’atmosfera protettiva.

Il-karatteristiċi speċifiċi tal-“Mollete de Antequera” huma definiti mid-deskritturi fiżiko-kimiċi u organolettiċi li ġejjin:

(a) Forma u formati

Il-prodott jiġi fi tliet formati skont il-piż tiegħu:

— Mollete: 100 sa 150 gramma.

— “Mollete” medja: 55 sa 99 gramma.

— “Mollete” żgħira anqas minn 55 gramma.

Il-forma tipika tal-prodott għandha tinżamm fil-formati kollha. Dan huwa definit mill-proporzjon bejn l-assi tal-ellissi ffurmata mill-qiegħ tal-oġġett (“a” li tkun l-assi ewlenija u “b” li tkun dik minuri) u mill-għoli (z) definit skont il-proporzjon z/(a * b). Il-valuri medji u l-limiti ta’ tolleranza huma ddefiniti fit-tabella li ġejja:

Proporzjon a/b (*1) Proporzjon z/(a * b) (*1) Format Valur medju Limitu ta’ tolleranza Valur medju (x10-3) Limitu ta’ tolleranza Mollete 1,58 ±15 % 2,15 ±25 % “Mollete” medja 1,44 ±15 % 2,95 ±25 % “Mollete” żgħira 1,21 ±15 % 6,10 ±25 %

(b) Konsistenza

Il-“Mollete de Antequera” għandha konsistenza karatteristika ta’ sponża.

Il-valuri massimi tal-forza ta’ deformazzjoni fuq il-volum tal-oġġett għandhom ikunu kif ġej għat-tipi u l-formati kollha:

— Formati friski: 3 500 g.

— Formati friski li fihom in-nuħħala: 4 500 g.

— Formati ffriżati/iffriżati soptu: 5 000 g.

— Formati f’atmosfera protettiva: 6 500 g.

Il-valuri massimi għall-konsistenza tal-“Mollete de Antequera” huma stabbiliti għall-ħajja kollha tal-prodott fuq l-ixkaffa.

(c) Alveoli tal-lbieba

Il-lbieba għandha struttura ta’ alveoli doppji. Minn naħa, hemm alveoli tondi ħafna u ffurmati sew b’dijametru ta’ anqas minn 5 mm, li huma mqassma b’mod ugwali fil-ħobża. Min-naħa l-oħra u kemm kemm anqas, hemm alveoli akbar li għandhom forma irregolari, ta’ anqas minn 15-il mm u mqassma b’mod inugwali.

(d) Umdità

Il-kontenut tal-umdità tal-ħobża huwa deċiżiv għall-kwalità tagħha, li jvarja bejn 32 u 45 %.

(e) Deskritturi organolettiċi

Il-profil sensorjali tal-format frisk tal-“Mollete de Antequera” huwa definit kif ġej:

Il-kulur tal-qoxra huwa abjad fl-avorju bi ħjiel żgħir ta’ vanilla. Din tista’ tkun kemxejn aktar mixwija fuq jew taħt it-truf, bit-trab fin tad-dqiq li jintuża biex issir il-ħobża. Il-qoxra tinħass ratba, hija fina, elastika u ftit li xejn titfarrak. L-intensità tal-aroma hija medja sa għolja, b’noti prevalenti ta’ ħmira u għaġina. Il-kulur tal-lbieba huwa bajdani ukoll iżda bi lwien li jagħtu kemxejn fl-isfar. Din tidher u tinħass bħal sponża. Fil-ħalq tarija ħafna, b’togħma kemxejn aċiduża u b’aromi li għal darb’oħra jinkludu noti ta’ ħmira, għaġina u dqiq. It-togħma li tħalli hija pjaċevoli b’persistenza medja sa baxxa u hija prodott ibbilanċjat ħafna mill-perspettiva organolettika.

Il-verżjoni li fiha n-nuħħala tal-“Mollete de Antequera” tvarja sa ċertu punt f’termini tal-kulur u l-aroma tal-qoxra u l-lbieba, minħabba n-nuħħala li tiżdied mat-taħlita. Il-kulur tal-qoxra huwa kemxejn skur, u hija mżewqa bin-nuħħala u bit-trab fin tad-dqiq li jintuża biex isir il-prodott. Il-konsistenza tal-qoxra hija kemxejn aktar ħarxa iżda żżomm l-irtubija li hija tant karatteristika ta’ dan il-prodott. Il-kulur tal-lbieba huwa kannella ċar li jagħti għal kulur il-krema u l-konsistenza tagħha tarija, tixbah lil sponża u ratba. Fil-ħalq, it-togħma ħafifa u aċiduża b’mod sottili, b’togħma kemxejn morra li toħroġ meta wieħed jibda jomgħod u bi ħjiel tan-nuħħala li tintuża biex issir il-“Mollete de Antequera”. L-aroma (taċ-ċereali, tal-fibra, tal-qamħ u tal-ħmira) hija intensa u persistenti ħafna, u hija r-raġuni għala l-“Mollete de Antequera” tikseb punti tant għoljin għall-kwalitajiet sensorjali tagħha.

Fil-każ tal-prodott iffriżat/iffriżat soptu, il-parametri fiżiko-kimiċi u organolettiċi kollha għandhom jitkejlu wara li dan jiġi ddefrostjat. Il-valuri ta’ dawk il-parametri huma l-istess bħal dawk li ġew stabbiliti għall-prodott frisk, bl-eċċezzjoni tal-konsistenza, li għandha tkun konformi mal-limiti stipulati.

Il-materja prima hija dqiq tal-qamħ b’livell baxx ta’ glutina (W) (bejn 110 u 170 x 10-4 joules) bi proporzjon bejn ir-reżistenza għat-tiġbid u l-estendibbiltà tal-għaġina (P/L) ta’ bejn 0,25 u 0,65, ilma, melħ tal-baħar u ħmira organika. Għall-konvenjenza, l-għaġina li tkun tħalliet tiffermenta tista’ tintuża bħala sostitut/flimkien mal-ħmira organika.

Tista’ tiżdied in-nuħħala tal-qamħ, b’doża minima ta’ 3,8 % p/p tal-għaġina tal-ħami u sakemm il-karatteristiċi fiżiko-kimiċi indikati fil-punt 3.2 jinżammu fi ħdan il-meded speċifikati għad-diversi formati.

3.3. Għalf (għall-prodotti li joriġinaw mill-annimali biss) u materja prima (għall-prodotti pproċessati biss)

Il-materja prima hija dqiq tal-qamħ b’livell baxx ta’ glutina (W) (bejn 110 u 170 x 10-4 joules) bi proporzjon bejn ir-reżistenza għat-tiġbid u l-estendibbiltà tal-għaġina (P/L) ta’ bejn 0,25 u 0,65, ilma, melħ tal-baħar u ħmira organika. Għall-konvenjenza, l-għaġina li tkun tħalliet tiffermenta tista’ tintuża bħala sostitut/flimkien mal-ħmira organika.

Tista’ tiżdied in-nuħħala tal-qamħ, b’doża minima ta’ 3,8 % p/p tal-għaġina tal-ħami u sakemm il-karatteristiċi fiżiko-kimiċi indikati fil-punt 3.2 jinżammu fi ħdan il-meded speċifikati għad-diversi formati.

3.4. Passi speċifiċi tal-produzzjoni li jridu jsiru fiż-żona ġeografika ddefinita

Il-prodott għandu jsir fiż-żona ġeografika ddefinita sabiex tiġi salvagwardjata l-kwalità speċifika ta’ dan il-prodott delikat. Il-proċess tal-produzzjoni jikkonsisti fl-istadji li ġejjin, li huma elenkati fl-istess ordni li dawn jitwettqu fiha: it-tagħġin, l-għaġna titħalla toqgħod sħiħa, l-għaġina tinqasam, l-għaġina tintiżen u tiġi ffurmata fi blalen, il-blalen tal-għaġina jitħallew joqogħdu, l-għaġina tiġi ffurmata f’biċċiet individwali, l-għaġina titħalla togħla, it-tisjir, it-tkessiħ jew l-ittemprar.

3.5. Regoli speċifiċi dwar it-tqattigħ, it-taħkik, l-ippakkjar, eċċ.

Il-“Molletes de Antequera” friski għandhom jiġu ppakkjati bħala parti mill-proċess tal-produzzjoni u fl-istess faċilitajiet fejn jinħmew. L-ewwel iridu jgħaddu minn proċess biex it-temperatura tagħhom tinżel għal anqas minn 38 °C. L-iffriżar/iffriżar soptu tal-“Molletes de Antequera” għandu jitwettaq bħala parti mil-linja ta’ produzzjoni, immedjatament wara l-ippakkjar, sabiex jiġi żgurat li l-karatteristiċi speċifiċi tal-“Mollete de Antequera” jinżammu fil-post tal-produzzjoni. Ir-raġuni ewlenija għalfejn il-prodott għandu jiġi ppakkjat fil-post tal-produzzjoni hija biex jinżammu l-livelli għoljin ta’ umdità tal-prodott magħmul frisk bejn 32 % u 45 % minħabba li dan huwa kruċjali biex jinżammu l-karatteristiċi tal-“Mollete de Antequera” (konsistenza, aromi, eċċ.). Il-prodott mhux ippakkjat jista’ jitlef ammont sinifikanti tal-umdità oriġinali tiegħu.

Irrispettivament minn jekk il-prodott huwiex frisk, iffriżat/iffriżat soptu jew ippakkjat f’atmosfera protettiva, dan għandu dejjem jiġi ppreżentat f’forma ppakkjata, bil-għan li tinżamm il-kwalità tiegħu mill-post tal-produzzjoni u tiġi żgurata t-traċċabbiltà tiegħu. Dan ir-rekwiżit japplika kemm għall-bejjiegħa bl-ingrossa kif ukoll għall-bejjiegħa bl-imnut fis-sit tal-produzzjoni.

Il-prodott frisk għandu dejjem jiġi ppakkjat f’rita protettiva tal-plastik jew f’materjal simili tajjeb għal mal-ikel li huwa semipermeabbli għall-ossiġnu.

3.6. Regoli speċifiċi dwar it-tikkettar

Il-kliem “Mollete de Antequera” u “Indicación Geográfica Protegida” u/jew il-logo tal-IĠP “Mollete de Antequera” għandhom jintwerew b’mod prominenti fuq it-tikketti u l-ippakkjar kummerċjali użati għall-“Mollete de Antequera”.

Jekk il-prodott ikun fih in-nuħħala tal-qamħ, bħala parti mill-kompożizzjoni tiegħu, il-kliem “con salvado” (fih in-nuħħala) għandu jitniżżel fuq it-tikketta. Għandu jiġi speċifikat ukoll il-format tal-“Mollete de Antequera”.

4. Definizzjoni fil-qosor taż-żona ġeografika

Il-“Mollete de Antequera” tiġi prodotta u ppakkjata fi ħdan il-limiti muniċipali ta’ Antequera u Fuente de Piedra, li t-tnejn jagħmlu parti mill-provinċja ta’ Málaga.

5. Rabta maż-żona ġeografika

Il-bażi għall-Indikazzjoni Ġeografika Protetta “Mollete de Antequera” hija r-reputazzjoni tagħha.

L-oriġini remota tal-“Mollete de Antequera” tista’ tmur lura għall-ħobż ażżmu kemxejn moħmi u b’livell baxx ta’ ħmira magħmul mil-Lhud u mill-Għarab f’Al-Andalus fis-sekli 12 u 13. Madankollu, l-oriġini etimoloġika tat-terminu “mollete” ġejja mill-Ispanjol Kastiljan (“muelle” li tfisser artab) u tirreferi għall-konsistenza ratba u qisha sponża li hija karatteristika ta’ dan it-tip ta’ ħobż.

L-użu tat-terminu “mollete” u t-tradizzjoni tal-produzzjoni baqgħu persistenti biss fi ftit distretti ta’ Andalusia, forsi minħabba l-influwenza akbar tal-kultura ta’ Al-Andalus f’dan ir-reġjun. Min-nofs is-seklu 20 ’il quddiem, il-manifattura u l-kummerċjalizzazzjoni tagħha fuq skala kbira ġew ikkonsolidati f’Antequera. F’dan ir-rigward, Lorenzo Díaz isemmi l-muniċipalità ta’ Antequera fil-ktieb tiegħu Diez Siglos de Cocina en Madrid (Għaxar Sekli ta’ Tisjir f’Madrid) (1994) bħala waħda mill-aħħar fortizzi li fadal ta’ tradizzjoni Għarbija fin-Nofsinhar ta’ Spanja (Granada, Málaga u Almería) fejn it-terminu Kastiljan “mollete” baqa’ jintuża.

Ir-rekords li dan il-prodott “Mollete de Antequera” jiġi mmanifatturat u jittiekel f’din il-belt fil-provinċja ta’ Málaga jmorru lura għal tal-anqas l-1539, bħala riċetta tal-familja li turi l-“mollete” bħala l-element ewlieni li nstabet f’volum gastronomiku magħruf bħala l-“Ktieb ta’ María Enríque z”, li huwa parti mill-Arkivju tal-Marquis de la Vega de Santa María. Dan id-dokument - li jinsab fl-Arkivju Muniċipali Storiku ta’ Antequera - isemmi diversi termini gastronomiċi, u dawk ewlenin huma d-dqiq, il-ħalib u l-bajd, taħt l-isem “molletes reales” (ħobż ażżmu rjali).

L-eqdem referenza kummerċjali fid-dokumentazzjoni tal-“mollete” li qed issir f’Antequera tinsab f’Rekord Kapitulari tad-19 ta’ Ottubru 1775, li fih ċertu Manuel Esbri ngħata permess li “jagħġen ħobż Franċiż u “molletes” ...u jiżgura li ż-żewġ tipi jkunu ta’ kwalità tajba u ta’ piż ġust”.

Il-muniċipalità ta’ Fuente de Piedra, li hija inkluża fiż-żona fejn issir il-“Mollete de Antequera”, kienet l-aħħar muniċipalità li akkwistat l-indipendenza minn Antequera fl-1838 (Muñoz Hidalgo u García Cañero, 1983: L-Arkivju Storiku ta’ Antequera) u l-istess tradizzjoni tal-produzzjoni nżammet hemmhekk.

Għalkemm ma hemm l-ebda rekord dokumentat dwar il-produzzjoni tal-“Mollete de Antequera” fis-seklu 19, il-furnar tas-sengħa Juan Paradas Pérez minn Antequera ddedika parti mill-operazzjonijiet tiegħu biex jerġa’ jġib lura l-manifattura tal-“Mollete de Antequera” fl-1939. Il-prodotti “Mollete de Antequera” magħmula minn Paradas saru famużi kif mistħoqq u kienu f’domanda għolja f’Antequera fis-snin erbgħin u ħamsin. Din ir-riċetta biex issir il-“Mollete de Antequera” baqgħet l-istess matul diversi ġenerazzjonijiet sal-ġurnata tal-lum.

L-għażla tal-materja prima (dqiq tal-qamħ b’livell baxx ta’ glutina bi proporzjon ibbilanċjat bejn ir-reżistenza għat-tiġbid u l-estendibbiltà tal-għaġina (P/L)), il-kontenut għoli ta’ umdità tal-għaġina, il-kundizzjonijiet li bihom tintgħaġen l-għaġina, tiġi ffurmata f’biċċiet individwali u titħalla togħla, il-ħin qasir tal-forn ikkalkulat b’attenzjoni (ħami ħafif) u t-tkessiħ huma kollha stadji deċiżivi għall-iżgurar tal-forma preċiża u tal-aroma delikata tal-“Mollete de Antequera”, li l-konsistenza ratba u sponżija tagħha hija dovuta għall-istruttura ta’ alveoli doppji b’toqob kbar u żgħar. Dawn l-istadji kollha huma bbażati fuq l-għarfien espert u l-esperjenza tal-furnara tas-sengħa tal-“Mollete de Antequera”, li t-tradizzjoni u l-aħjar prattiki tagħhom biex isir dan il-prodott huma marbutin ma’ dan it-territorju.

Il-kontenut għoli ta’ umdità (sa 45 %) u l-ħin qasir tal-ħami huma kwalitajiet tipiċi karatteristiċi tal-“Mollete de Antequera” abbażi tar-riċetta mill-furnara tas-sengħa Paradas, li għamilha għażla popolari għall-ħobż tal-kolazzjon f’Antequera min-nofs is-seklu 20 ’il quddiem. Ir-raġuni għal din il-popolarità hija li l-proċess tax-xiwi jtejjeb l-irtubija u l-aromi tal-lbieba u l-kuntrast bejn il-konsistenza tagħha u dik tal-qoxra tqarmeċ, u b’hekk dan iġib lura l-kwalitajiet kollha tal-prodott moħmi frisk. Din il-kwalità kienet apprezzata ferm mill-konsumaturi f’dawk iż-żminijiet u anke llum, minħabba li dan ifisser li l-“Molletes de Antequera” jista’ jiġi kkunsmat f’erba’ jew ħamest ijiem mingħajr ma jitlef it-togħma u jżomm is-sensazzjoni li wieħed qed jiekol ħobż moħmi frisk. Flimkien mal-proprjetajiet organolettiċi tal-“Mollete de Antequera”, din il-kwalità kellha rwol deċiżiv biex il-prodott kiseb post sigur b’saħħtu fis-suq: inizjalment f’Antequera u mbagħad fil-bqija tal-provinċja ta’ Málaga, segwit minn Andalusia kollha u madwar il-bqija ta’ Spanja.

Hemm għadd kbir ta’ referenzi biblijografiċi għall-“Mollete de Antequera” li jikkonfermaw kemm din hija magħrufa sew. Issa se nsemmu xi wħud mill-pubblikazzjonijiet fl-aħħar 25 sena li elenkaw il-kwalitajiet u faħħru b’mod entużjastiku l-“Mollete de Antequera”: Gastronomía Antequerana (Il-Gastronomija ta’ Antequera) (Juan Alcaide Vega, 1991); Diccionario Gastronómico. Términos, Refranes, Citas y Poemas (Dizzjunarju Gastronomiku. Termini, Proverbji, Kwotazzjonijiet u Poeżiji) (Luis F. Lescure, 2005); Ruta Gastronómica de Andalucía (Rotta Gastronomika minn ġo Andalusia) (Inés Burtrón, 2009); 50 recetas con molletes de Antequera (50 Riċetta bil-“Molletes de Antequera”) (Susana López Postigo, 2010); Route of Washington Irving from Seville to Granada (Ir-Rotta ta’ Washington Irving minn Seville sa Granada) (Turismo Andaluz S.A., 2000).

Iż-żjara tar-Re u r-Reġina ta’ Spanja f’Antequera fl-1998 ġiet irrappurtata mill-media Spanjola kollha, inkluż referenza speċifika li dawn ġew servuti l-“molletes famużi ta’ Antequera” biż-żjut taż-żebbuġa verġni mil-lokalità.

Il-kittieb Spanjol famuż, ġurnalist u Membru tal-Akkademja Rjali Spanjola mill-2003, Arturo Pérez-Riverte, semma l-“Mollete de Antequera” fil-ktieb tiegħu La piel del tambor (Il-Ġilda tat-Tambur, 2002).

Il-Konfederazzjoni Spanjola tal-Organizzazzjonijiet tal-Furnara (CEOPAN) ippubblikat katalgu bl-isem Todos los panes tradicionales de España (Il-Ħobż Tradizzjonali kollu ta’ Spanja) fl-2009, u inkludiet il-“Mollete de Antequera”.

Fl-aħħar nett, il-“Mollete de Antequera” ġiet inkluża fl-Atlas tal-Wirt Intanġibbli ta’ Andalusia, fi ħdan il-Provinċja ta’ Málaga u d-Distrett ta’ Antequera (l-Istitut tal-Wirt Storiku ta’ Andalusia, il-Ministeru Reġjonali tal-Kultura, il-Gvern tal-Komunità Awtonoma ta’ Andalusia).

Il-“Mollete de Antequera” issa huwa prodott magħruf ħafna li jista’ jinxtara madwar Spanja.

Referenza għall-pubblikazzjoni tal-Ispeċifikazzjoni

(it-tieni subparagrafu tal-Artikolu 6(1) ta’ dan ir-Regolament)

It-test sħiħ tal-Ispeċifikazzjoni tal-Prodott jista’ jinstab fuq:

http://www.juntadeandalucia.es/export/drupaljda/Pliego_Mollete_Antequera.pdf

jew permezz tal-paġna ewlenija tal-Consejería de Agricultura, Ganadería, Pesca y Desarrollo Sostenible [Il-Ministeru Reġjonali għall-Agrikoltura, il-Bhejjem, is-Sajd u l-Iżvilupp sostenibbli]

(https://juntadeandalucia.es/organismos/agriculturaganaderiapescaydesarrollosostenible.html),

Jekk jogħġbok idħol kif ġej: “Áreas de actividad”/“Industrias y Cadena Agroalimentaria”/“Calidad”/“Denominaciones de Calidad”/“Productos de panadería y repostería”. L-Ispeċifikazzjoni tal-Prodott tinsab taħt l-isem tad-denominazzjoni tal-kwalità.

(1) ĠU L 343, 14.12.2012, p. 1.

(*1) Id-dimensjonijiet tal-“Mollete de Antequera” f’millimetri.